Ditsem Nuus - Rassediskriminasie
Wetsontwerp oor Haatspraak steeds gedryf
Die Wetsontwerp vir Voorkoming en Bestryding van Haatmisdade en Haatspraak word steeds deur die regering en sy meelopers in die Parlement met 'n passie gedryf. Die eerste weergawe van die wetsontwerp is in 2016 gepubliseer en is wyd en eenstemmig in openbare kommentaar gekritiseer. Daar is o.a. gesê dat die wetsontwerp kan die einde van vryheid van spraak in SA beteken.
Die wetsontwerp het o.m. bepaal dat negatiewe kommentaar of kritiek op die staatspresident gekriminaliseer word en wat by skuldigbevinding kan lei tot tronkstraf vir tot en met 10 jaar. Genadiglik het die oorweldigende openbare kommentaar impak gehad en is 'n tweede weergawe van die wetsontwerp gepubliseer met aansienlik sagter bepalings, maar nogtans bevat dit kriminalisering van kritiek ongekend in SA. So bv. wys die Vryemark Stigting daarop dat in die Grondwet vier gronde diskriminasie of te wel haatspraak vervat is, nl. ras, etnisiteit, geslag en godsdiens, maar in die nuutste wetsontwerp word 15 gronde gestel, insluitende ouderdom, kultuur en godsdiens.
Die wetsontwerp maak darem heelwat voorsiening vir uitsonderings of vrystellings, maar dat dit is steeds 'n drakoniese wetsontwerp is, is gewis. Derhalwe behoort dit met alle mag beveg te word ten einde te keer dat SA in 'n Kommunistiese bestel omskep word.
Terroriste-aanvalle en plaasveiligheid
AfriForum het verlede week sy Plaasveiligheidsassessering bekend gestel as hulpmiddel vir mense in plattelandse gebiede om hulself en hul eiendomme te beveilig. Dit volg ná sowat 110 plaasaanvalle en -moorde landswyd reeds vanjaar.
Onder die jongste gevalle – wat eintlik terroriste-aanvalle op plaasbewoners is – is Martin Louw, bekende boer en plaasbestuurder van Tulbagh wat op 14 Maart op sy plaas doodgesteek is. Die twee aanvallers het met huisware gevlug.
Op 23 Maart is 'n 44-jarige ma van drie kinders om middernag op 'n plaas in die distrik Hankey, Oos-Kaap, deur 'n inbreker gewond, toe verkrag en toe gedwing om hom met haar motor na die kitsbank te neem om geld te trek. Die vrou en haar kinders is erg getraumatiseer. Haar man was weg op 'n jaguitstappie. 'n 30-jarige verdagte is oor die voorval in hegtenis geneem.
Inmiddels sê AfriForum in 'n mediaverklaring oor hul Plaasveiligheidsassessering: "Dit bied 'n instrument aan die landelike gemeenskap om te meet hoe veilig hulle is en ook wat hulle kan doen om veiliger te wees. Ons kan reeds die helfte van die stryd wen deur voorbereid te wees en seker te maak dat elkeen doen wat hul kan om veiliger te wees."
Staatsondernemings is swart ekonomiese bemagtiging
By die onlangse jaarkonferensie van die sg. B-BBEE Commission te Gallaghar Konvensiesentrum in Midrand het Minister van Handel en Nywerheid Rob Davies gesê alle staatsondernemings en staatsdepartemente is verplig om die Broad-Based Black Economic Empowerment (B-BBEE) Act te implementer – dit is nie opsioneel nie maar verpligtend. Hy het gesê dat uit die 195 voldoeningsverslae wat die kommissie ontvang het was hoogs teleurstellend slegs agt van staatsondernemings en geen van die SETA's nie.
Die betrokke wet is baie streng dat besigheid slegs direk of indirek na swartmense gekanaliseer moet word, maar in die praktyk word probleme met frontmaatskappye, skynvoorstellings en bloot nie-voldoening ondervind. Daarom word beplan om die skroewe deur verifikasie-agentskappe en ander moniterende instansies skerper aan te draai.
Minister van Kuns en Kultuur Nathi Mthethwa het pas aanbeveel, in lyn met die aanbevelings van 'n spesiale taakgroep, dat alle standbeelde en ander kultuursimbole wat voor 1994 opgerig is, finaal uit die openbare oog verwyder moet word. Die aanbeveling is voorts dat hierdie standbeelde en simbole na sg. temaparke verskuif moet word.
Mthethwa het gepraat by Vryheidspark, Pretoria, toe hy sy voorlegging rakende die transformasie van Suid-Afrika se erfenislandskap gemaak het en het ook gesê alle "afstootlike" name uit die koloniale- en apartheidstydperk moet mee weggedoen word. Volgens hom is die "volgehoue openbare teenwoordigheid daarvan vir die meerderheid mense in die land soos om sout in 'n vars wond te sit en dat dit samehorigheid en nasiebou ondermyn".
Hy beveel aan groter erkenning aan die geskiedenis van die swart gemeenskap aangesien "'n nasie wat sy geskiedenis nie ken en eer nie, soos 'n boom sonder wortels is".
In die lig vn hierdie aanbevelings kan verwag word dat moontlik selfs die standbeelde op die terrein van die Oorlogsmuseum en Vrouemonument in Bloemfontein in slag kan bly en dat daar moontlik drastiese veranderinge in o.m. plek- en straatname kan kom.
Dryf om Afrikaners te kriminaliseer
Daar is tans in die volgende opsigte kennelik 'n dryf onderweg om alles van die Afrikaner in die land te kriminaliseer:
Dit het vanjaar begin met die betogings teen Hoërskool Overvaal in Vereeniging, waar dit inderwaarheid gegaan het oor die ontkenning van die reg van Afrikaners om die skool van hul keuse te bedryf.
Die Grondwethof het in die saak van die Universiteit van die Vrystaat beslis dat t.o.v. Afrikaans daar nie 'n reg tot moedertaalonderrig op tersiêre vlak is nie.
Dit is opgevolg met die verklaarde voorneme deur die ANC-regering, die EFF en ander swart politieke radikalisme om grond in die land sonder vergoeding te onteien – uitdruklik gemik op blankes / Afrikaners, onder die strydkreet die grond is gesteel en moet gratis teruggegee word en dat sg. apartheid 'n misdaad teen die mensdom was.
Tans word 'n verbete veldtog gevoer teen die private koshuis De Goede Hoop vir Tuks-studente wat verklaar dat hulle slegs Afrikaans en Christelik is. Vir hierdie standpunt is hulle deur die UP-owerheid geskors uit kampusbedrywighede. In dieselfde asem loop die Sonop Manskoshuis ook deur omdat dit nie sg. genoegsaam transformeer nie.
Pas het die Nelson Mandela Stigting 'n aansoek by die Gelykheidshof ingedien om die vertoon van die ou landsvlag tot haatspraak, onregverdige diskriminasie en teistering te verklaar en sodanige vertoning te kriminaliseer.
By 'n onlangse Varsitybeker-wedstryd tussen die Shimlas en die Universiteit van Johannesburg op Shimlapark, Bloemfontein, het videomateriaal opslae gemaak van twee blanke mansstudente wat tydens die speel van die volkslied gesit het met die eerste deel, maar toe opgestaan en hul pette afgehaal het met die tweede deel. Die UV het 'n ondersoek na die voorval gelas.
Ook sopas word in 'n voorlopige verslag van 'n taakspan van die Dept. van Kuns en Kultuur aanbeveel dat omdat dit aanstoot gee, standbeelde van sg. koloniale en apartheidsfigure vanaf prominente openbare plekke verwyder word en in sg. temaparke geplaas word. Dit is nie duidelik presies watter standbeelde almal in die visier is nie.
Gariepfees in Kimberley afgestel
Nadat die Gariep Kunstefees die afgelope 18 jaar suksesvol in Kimberley aangebied is met groot finansiële inspuiting vir die stad, het die bestuur van die fees ná skerp beskuldigings van wit rassisme deur die Stadsraad van Kimberley besluit om die fees nie langer aan te bied nie. Volgens die ANC en die EFF in die stadsraad is die fees "te wit" en "transformeer" dit nie genoeg nie.
Die fees het in 2017 sowat 45 000 besoekers na Kimberley getrek en ses permanente en 408 tydelike poste geskep. Daarbenewens was daar 187 stalletjies, 127 nasionale kunstenaars, 171 plaaslike kunstenaars, 16 produksies, 69 programitems en drie uitreikprojekte na kinders en gestremdes.
In sy 8 Januarie-toespraak met die ANC-viering in Oos-Londen, het adjunk-pres. Cyril Ramaphosa gesê die konsentrasie van eienaarskap van ekonomie in die land in die hande van die wit-minderheid beperk volhoubare groei en transformasie. Daarom sal die regering werk om die eienaarskapstruktuur van die ekonomie te verander deur o.m. eienaarskap van swartmense, die jeug en vroue van veral finansiële instellings te verhoog. As sulks vorm dit deel van radikale transformasie.
Om dit te bewerkstellig, sal volgens Ramaphosa nuwe benaderings verg tot die regulering en lisensiëring van die finansiële sektor ten einde gediversifiseerde eienaarskap en mededinging daar te stel. Ramaphosa het egter ook positiewe ekonomiese uitsprake gemaak, soos dat dit van kritiese belang is dat nuwe lewe in die vervaardigingsektor geblaas moet word.